stanford-oval/wikipedia huggingface dataset:
נאס"א
משימות נאס"א > משימות בלתי מאוישות > חקר הירח

תוכנית פיוניר המקורית נועדה להשיג טכנולוגיות וידע שנדרשים על מנת להימלט משדה הכבידה של כדור הארץ ולהגיע אל הירח. בהמשך התוכנית נשלחו מספר גשושיות למקומות שונים במערכת השמש על מנת לחקור אותה, שתי גשושיות לחקר כוכב הלכת נוגה, ושתי הגשושיות פיוניר 10 ו־11, שהיו הראשונות שחצו את חגורת האסטרואידים ושלחו תמונות ראשונות של צדק ושבתאי.
תוכנית ריינג'ר הייתה תוכנית לחקר הירח במסגרתה נשלחו גשושיות שהתרסקו על הירח ושלחו תמונות ראשונות של פני הירח מקרוב.
תוכנית לונר אורביטר הייתה תוכנית במסגרתה שוגרו מספר גשושיות שנכנסו למסלול סביב הירח ומיפו את פניו כהכנה לנחיתות המאוישות בתוכנית אפולו.
תוכנית סרוויור הייתה תוכנית במסגרתה בוצעו הנחיתות הרכות הראשונות של ארצות הברית על הירח, גם זאת כהכנה לנחיתות שתוכננו בתוכנית אפולו.
לאחר הפסקה בחקר הירח לאחר עזיבתו בתום משימת אפולו 17 ב־1972 החלה נאס"א לשלוח משימות נוספות אל הירח ביניהם הגשושיות קלמנטין ב־1994, לונר פרוספקטור ב־1998, LRO ב־2009 ו־GRAIL ב־2011.
לאחר הפסקה ארוכה בשנת 2024 שוגרה חללית "פרגרין" שהייתה אמורה לבצע נחיתה על הירח. היעד לא הושג.
משימות נאס"א > משימות בלתי מאוישות > חקר מאדים

תוכנית מארינר היא תוכנית במסגרתה שוגרו 10 גשושיות לחקור את כוכבי הלכת חמה, נוגה ומאדים, כאשר 6 מתוכם (3, 4, 6, 7, 8 ו־9) נשלחו אל מאדים.
תוכנית ויקינג היא תוכנית במסגרתה נשלחו שתי נחתות (ושתי חלליות אם) שנחתו על מאדים ב־1976 ושלחו תמונות ראשונות מפניו.
משנות ה־90 שולחת נאס"א משימות רבות אל מאדים. מארס אובזרבר שוגרה ב־1993, מארס גלובל סרוויור שוגרה ב־1996 ומספר שבועות אחריה שוגר המארס פאת'פיינדר, שתי גשושיות (מקפת ונחתת) שוגרו בסוף 1998 ובתחילת 1999 במסגרת תוכנית מארס סרוויור 98. 2001 מארס אודיסיי שוגרה ב־2001 ו־MRO שוגרה ב־2005.
תוכנית מארס רובר היא תוכנית במסגרתה נשלחו שני רוברים אל מאדים (ספיריט ואופרטוניטי) שנחתו על פניו ב־2004 ושלחו מידע מדעי עצום על הכוכב האדום. הרוברים שתוכננו לפעול רק 90 יום כל אחד המשיכו ופעלו עוד זמן רב: ספיריט חדל לפעול ב־2010 ואופרטוניטי חדל לפעול ב-14 בפברואר 2019.
תוכנית מארס סקאוט היא תוכנית במסגרתה שוגרה הנחתת פיניקס אל מאדים ב־2007 ובמסגרתה שוגרה הגשושית MAVEN ב־2013. התוכנית כללה משימות רבות נוספות אך היא בוטלה ב־2010 ורק MAVEN שוגרה.
קיוריוסיטי הוא רובר ששוגר למאדים בנובמבר 2011 הנושא בתוכו מעבדה קטנה ומשוכללת לחקר מאדים. גודלו של הרובר כגודלה של מכונית קטנה והוא ונחת במאדים ב־6 באוגוסט 2012 במכתש גייל (Gale Crater).
פרסווירנס הוא רובר המשמש במשימת מארס 2020, הוא שוגר ביולי 2020 ונחת על מאדים ב-18 בפברואר 2021. הרובר משתמש בשבעה מכשירים מדעיים לחקר פני השטח של מאדים. כחלק ממשימתו שחרר הרובר מסוק בעל הנעה חשמלית שחובר לגחונו, וביצע את הטיסה הראשונה של כלי טיס כלשהו מחוץ לאטמוספירה של כדור הארץ.
משימות נאס"א > משימות בלתי מאוישות > חקר נוגה, חמה והשמש

במסגרת תוכנית מארינר שוגרו 4 גשושיות (1, 2, 5 ו־10) לחקור את נוגה ומארינר 10 חקרה גם את חמה.
שתי גשושיות שוגרו לחקור את נוגה במסגרת תוכנית פיוניר־ונוס ב־1978.
הגשושית מגלן שוגרה לחקור את נוגה ב־1989 באמצעות מעבורת החלל אטלנטיס.
הגשושית מסנג'ר שוגרה לחקור את כוכב חמה ב־2004.
הגשושית יוליסס שוגרה ב־1990 על גבי מעבורת החלל דיסקברי לחקור את השמש. יוליסס נבנתה יחד עם סוכנות החלל האירופאית.
ג'נסיס היא גשושית ששוגרה ב־2001 לאסוף דוגמאות של רוח שמש ולחזור עימם לכדור הארץ. בעקבות כשל במצנח הגשושית היא התרסקה בכדור הארץ עם חזרתה ב־2004. למרות ההתרסקות הצליחו בנאס"א לשחזר כמה מדוגמאות רוח השמש מהריסות הגשושית.
HAVOC – תוכנית להכנת טיסה מאוישת לנוגה.
משימות נאס"א > משימות בלתי מאוישות > חקר מערכת השמש החיצונית

פיוניר 10 ופיוניר 11 היו הגשושיות הראשונות שחצו את חגורת האסטרואידים ושלחו תמונות ראשונות של צדק. פיוניר 11 המשיכה לאחר ביקורה בצדק אל שבתאי והייתה הראשונה ששלחה תמונות שלו ושל טבעותיו מקרוב. הגשושיות שוגרו ב־1972 וב־1973.
תוכנית וויאג'ר הייתה תוכנית במסגרתה שוגרו שתי גשושיות לחקור את כוכבי הלכת החיצוניים במערכת השמש. וויאג'ר 1 חלפה על פני צדק ושבתאי ווויאג'ר 2 חלפה על פני צדק, שבתאי, אוראנוס ונפטון. הגשושיות שוגרו ב־1977.
גלילאו היא גשושית ששוגרה לחקור את צדק ב־1995.
קאסיני-הויגנס היא גשושית שנשלחה לחקור את שבתאי ב־1997. הגשושית נבנתה יחד עם סוכנות החלל האירופאית.
ניו הורייזונס היא גשושית ששוגרה ב־2006 ונשלחה לחקור את פלוטו ואת ירחיו. חלפה על פלוטו ב־2015 וצילמה את התמונות הראשונות שלו ושל ירחו כארון.
ג'ונו היא גשושית ששוגרה באוגוסט 2011 לחקור את צדק ונכנסה למסלול סביבו ב־4 ביולי 2016.
משימות נאס"א > משימות בלתי מאוישות > חקר אסטרואידים ושביטים

NEAR Shoemaker היא גשושית ששוגרה ב־1996 לחקור את ארוס, גוף קרוב ארץ. הגשושית סיימה את משימתה עם נחיתתה המוצלחת על האסטרואיד ב־12 בפברואר 2001.
סטארדאסט היא גשושית ששוגרה ב־1999 ושמטרתה העיקרית הייתה לאסוף אבק מזנבו של השביט ווילד 2. הגשושית השלימה את משימתה בהצלחה וקפסולה עם דוגמיות מהאבק נחתה חזרה בכדור הארץ ב־2006.
פגיעה־עמוקה היא גשושית ששוגרה ב־2005 לחקור את הרכבו הפנימי של השביט טמפל 1 על ידי ריסוק גשושית קטנה על פניו.
Dawn (שחר) היא גשושית ששוגרה ב־2007 במטרה לחקור את האסטרואידים הגדולים ביותר בחגורת האסטרואידים: וסטה וקרס.
אוסיריס־רקס היא גשושית ששוגרה ב־2016 כדי לחקור האסטרואיד קרוב הארץ 101955 בֵּנוּ, לאסוף ממנו דגימה ולהחזירה לכדור הארץ בשנת 2023.
משימות נאס"א > משימות בלתי מאוישות > טלסקופי חלל

טלסקופ החלל האבל הוא טלסקופ חלל ששוגר לחלל על גבי מעבורת חלל ב־1990. הטלסקופ שימש ומשמש גם היום לביצוע תצפיות על גלקסיות ותופעות שונות ביקום בו אנו חיים. תצלומים ששצולמו על ידי האבל היוו חומר ניתוח לאסטרונומים ותאורטיקנים ברחבי העולם ושימשו בסיס לכמה מהתגליות הגדולות של האסטרונומיה במאה ה־20 ובכלל.
טלסקופ החלל צ'נדרה נקרא על שמו של האסטרופיזיקאי ההודי צ'אנדרסקאר. הוא משמש לחקר גלקסיות רחוקות. הטלסקופ שוגר ב־1999.
טלסקופ החלל שפיצר הוא טלסקופ חלל בתחום האור התת אדום. שוגר ב־18 באוגוסט 2003.
טלסקופ החלל קפלר שוגר במרץ 2009, ומטרותיו הן גילוי כוכבי לכת חוץ־שמשיים וחקר כוכבים.
טלסקופ החלל ג'יימס וב שוגר לחלל ב־25 בדצמבר 2021 והוא טלסקופ חלל מחזיר אור המתוכנן לתצפיות באור נראה ובאינפרה אדום.
מרכז המבקרים של נאס"א בפלורידה – קייפ קנברל – חוף החלל Cape Canaveral > מרכז החלל על שם קנדי (Kennedy Space Center)

מרכז החלל על שם קנדי הוא מתקן חלל פעיל, בו עובדים אסטרונאוטים, חוקרים ומהנדסים על משימות החלל הבאות. חלק מהאנשים העובדים שם, היו בחלל או מתוכננים לטוס לחלל בשנים הקרובות. במרכז מעבורת החלל פועלים אף אסטרונאוטים פעילים. מרכז החלל קנדי כולל בתוכו מרכז מבקרים, בו הושקעו מאות מיליוני דולרים, ובו ניתן לראות עמדת שיגור, חלליות, מיצגים ותערוכות בנושא חקר החלל בעבר ובהווה.
מרכז המבקרים של נאס"א בפלורידה – קייפ קנברל – חוף החלל Cape Canaveral > מרכז אפולו/סטורן V

במרכז זה שוכנים טילי החלל סטורן V, משגרי החלל הגדולים ביותר שנוצרו אי פעם ושימשו לנחיתה של חלליות האפולו על הירח. במקום בין היתר, נמצאות אבני ירח אמיתיות שאסטרונאוטים שהיו על הירח הביאו לכדור הארץ.
מנהלי נאס"א

מנהל נאס"א הוא העומד בראש סוכנות החלל האמריקאית והוא משמש גם כיועץ הבכיר למדעי החלל של נשיא ארצות הברית. משרדי ההנהלה של נאס"א שוכנים במטה הראשי של נאס"א הממוקם בוושינגטון די. סי. והם האחראים על כל פעילויות הסוכנות.
מנהלה הראשון של נאס"א היה קית' גלנן ותחת אחריותו אוחדו תעשיות החלל האמריקאיות עד להרכבת סוכנות חלל אחת – נאס"א. דניאל גולדין היה מנהלה של נאס"א למשך התקופה הארוכה ביותר (9.5 שנים) והוא ידוע בעיקר בטביעת המוטו של תוכנית דיסקברי אותה הוא החל: "זול יותר, מהיר יותר, יעיל יותר". האדם היחיד שהחזיק במשרת מנהל נאס"א פעמיים הוא ג'יימס פלטשר שחזר לראשות נאס"א לאחר אסון הצ'לנג'ר. חלק ממנהלי נאס"א (כולל הנוכחי) היו בעברם אסטרונאוטים שטסו במשימות חלל של נאס"א.
סגן (או סגנית) מנהל נאס"א הוא השני בשרשרת הפיקוד של נאס"א. סגן המנהל מייצג את נאס"א במשרד ההוצאה לפועל של נשיא ארצות הברית, בקונגרס, בפני סוכנויות חלל אחרות ובפני ארגונים שונים.
ב־24 במאי 2009 הודיע הנשיא ברק אובמה על מינויו של צ'ארלס בולדן למנהל נאס"א ועל לורי גארבר כעל סגניתו. הסנאט האמריקאי אישר את המינויים ב־15 ביולי 2009 ובולדן וגרייבר החלו בתפקידם. דווה ניומן החליפה את גרבר בשנת 2015. הם שימשו בתפקיד עד לסיום ממשל הנשיא אובמה ב־20 בינואר 2017. ב-5 בספטמבר 2017 מינה הנשיא טראמפ את בריידנסטין למנהל נאס"א. אולם מינוי אושר לבסוף רק ב-19 באפריל 2018. ב-23 באפריל הושבע והחל כהונתו. בריידנסטין כיהן עד ל-20 בינואר 2021, עם סיום ממשל טראמפ.
נכון למרץ 2025, מנהלת נאס"א בפועל היא ג'נט פטרו.
|  רשימת מנהלי נאס"א> מספר |  רשימת מנהלי נאס"א> שם |  רשימת מנהלי נאס"א> תקופת כהונה |  רשימת מנהלי נאס"א> ימים בתפקיד |
| --- | --- | --- | --- |
| 1 | קית' גלנן |  אוגוסט 1958 – ינואר 1961 | 885 |
| - | יו דריידן (אנ') (בפועל) |  ינואר 1961 – פברואר 1961 | 24 |
| 2 | ג'יימס וב |  פברואר 1961 – אוקטובר 1968 | 2,816 |
| 3 | תומאס פיין |  אוקטובר 1969 – ספטמבר 1970 | 707, (מתוכם 164 כמנהל בפועל לפני אישור המינוי) |
| - | ג'ורג' לאו (אנ') (בפועל)  |  ספטמבר 1970 – אפריל 1971 | 222 |
| 4 | ג'יימס פלטשר |  אפריל 1971 – מאי 1977 | 2,196 |
| - | אלן לאבלייס (בפועל)  |  מאי 1977 – יוני 1977 | 49 |
| 5 | רוברט פרוש |  יוני 1977 – ינואר 1981 | 1,309 |
| - | אלן לאבלייס (בפועל)  |  ינואר 1981 – יולי 1981 | 171 |
| 6 | ג'יימס בגס |  יולי 1981 – דצמבר 1985 | 1,608 |
| - |  ויליאם גראהם (אנ') (בפועל)  |  דצמבר 1985 – מאי 1986 | 158 |
| 7 | ג'יימס פלטשר |  מאי 1986 – אפריל 1989 | 1,062 |
| - | דייל מאיירס (אנ') (בפועל) |  אפריל 1989 – מאי 1989 | 35 |
| 8 | ריצ'רד טרולי |  מאי 1989 – מרץ 1992 | 1,052 (מתוכם 47 כמנהל בפועל לפני אישור המינוי) |
| 9 | דניאל גולדין |  אפריל 1992 – נובמבר 2001 | 3,517 |
| - | דניאל מולוויל (אנ') (בפועל) |  נובמבר 2001 – דצמבר 2001 | 32 |
| 10 | שון או'קיף |  דצמבר 2001 – פברואר 2005 | 1,148 |
| - | פרדריק גרגורי (בפועל) |  פברואר 2005 – אפריל 2005 | 62 |
| 11 | מייקל גריפין |  אפריל 2005 – ינואר 2009 | 1,377 |
| - | כריסטופר סקולזה (אנ') (בפועל) |  ינואר 2009 – יוני 2009 | 176 |
| 12 | צ'ארלס בולדן |  יוני 2009 – ינואר 2017  | 2,744 |
| - | רוברט לייטפוט (אנ') (בפועל) |  ינואר 2017 – אפריל 2018  | 458 |
| 13 | ג'ים בריידנסטין |  אפריל 2018 – ינואר 2021  | 1,003 |
| - | סטיב ג'ורזיק (אנ') (בפועל)  |  ינואר 2021 – מאי 2021  | 103 |
| 14 | ביל נלסון  |  מאי 2021 – ינואר 2025  | 1,358 |
| - | ג'נט פטרו (אנ') (בפועל) | ינואר 2025 – כיום | מכהנת |
מתקני נאס"א

מתקני נאס"א כוללים מרכזי מחקר, מתקני ניסוי, מתקני הרכבה, אתרי שיגור ומרכזי תקשורת המרכיבים יחד את משימת החלל ומתפעלים אותה. המטה המרכזי של נאס"א שוכן בוושינגטון די. סי. ושם שוכנים משרדי ההנהלה הראשיים של הסוכנות.
מרכז החלל קנדי (KSC) הוא ככל הנראה המתקן המוכר והמפורסם ביותר של נאס"א. ממרכז קנדי שוגרו כל משימות החלל המאוישות של ארצות הברית משנת 1968. אף על פי שכיום אין משימות חלל פעילות וגם אין מועד ידוע למשימת החלל המאוישת הבאה של ארצות הברית, מרכז קנדי עדיין אחראי לשיגורם של משימות חלל בלתי מאוישות משלושה כני שיגור פעילים מנמל החלל קייפ קנוורל הצמוד למרכז קנדי. המרכז מוכר בעיקר ממבנה ההרכבה העצום שבו, שהוא המבנה הרביעי בגודלו בעולם בנפחו, ואשר היה הראשון בעולם עם סיום בנייתו ב־1965. המרכז ממוקם במריט איילנד שבפלורידה, צפונית־מערבית לקייפ קנוורל על חוף האוקיינוס האטלנטי. במרכז ישנה מסילת רכבת המופעלת על ידי המרכז ועל גביה מועברים חלקי משגרים ולוויינים אל מתקן ההרכבה ואל כני השיגור. במרכז עובדים כ־13,000 אנשים, כ־2,100 מתוכם עובדי ממשלה והשאר עובדי קבלן.
המעבדה להנעה סילונית (JPL) יחד עם ABMA היו האחראים לשיגור הלוויין הראשון של ארצות הברית – אקספלורר 1 – ב־1958, והייתה אחת מסוכנויות הבת הראשונות של נאס"א. JPL ממוקמת בעמק סן גבריאל, מחוז לוס אנג'לס, קליפורניה. המעבדה מנוהלת עבור נאס"א על ידי המכון הטכנולוגי של קליפורניה. המעבדה אחראית בעיקר על בניית ותפעול משימות חלל לחקר מערכת השמש אך היא אחראית גם על מספר משימות הפועלות ממסלול סביב כדור הארץ. JPL מפעילה את רשת חלל עמוק. ועל
מרכז טיסות החלל מרשל (MSFC) הוא אחד המרכזים הגדולים של נאס"א. המרכז היה אחראי על פיתוח משגר הסטורן 5 ועל פיתוח מערכות ההנעה של מעבורות החלל. כמו כן הוא היה אחראי על תפעול ספייסלאב, אימון צוותים למשימות מעבורות החלל ותכנון והרכבת תחנת החלל הבינלאומית. המרכז ממוקם ברדסטון ארסנל, אלבאמה.
מרכז המחקר איימס (ARC) הוקם ב־1939 כמרכז מחקר עבור NACA והיה המרכז השני שעבר לאחריות נאס"א עם הקמתה. המרכז ממוקם בעמק הסיליקון שבקליפורניה. המרכז אחראי על תפעולם של מספר משימות חלל של נאס"א, מחשבי-העל של נאס"א, והיא מובילה במחקר בתחום האסטרוביולוגיה. המרכז מפעיל גם את מנהרות הרוח הגדולות ביותר בעולם.
מרכז המחקר לנגלי (LaRC) הוא המרכז הוותיק ביותר בשרות נאס"א. המרכז ממוקם בהמפטון, וירג'יניה. LaRC עוסקת בעיקר במחקר אווירונאוטיקה אך היא הייתה גם אחראית על בחינת רכב הנחיתה של החללית אפולו ועל מספר משימות חלל נוספות. המרכז הוקם ב־1917 ופעל עבור NACA עד להקמת נאס"א ב־1958. במרכז מצויים יותר מ־40 מנהרות רוח המשמשים לביצוע מחקר אווירונאוטי.
מרכז החלל ג'ונסון (JSC) הוא המרכז של נאס"א האחראי על הכשרת אסטרונאוטים, ניהול ובקרה למשימות החלל המאוישות של נאס"א. המרכז ממוקם סמוך ליוסטון, טקסס ויש בו למעלה מ־100 מבנים. המרכז מכונה "מרכז הבקרה" (Mission Control) על שם מרכז הבקרה לטיסות החלל המאוישות הממוקם בו.
ראו גם

אדם בחלל
חקר החלל
סוכנות חלל
משימות מעבורות החלל
עיטורי נאס"א
עבודה עברית (פרויקט מוזיקלי)

עבודה עברית הוא פרויקט מוזיקלי רחב היקף, במסגרתו מבצעים אמנים ישראלים גרסאות כיסוי לשירים או יוצרים אלבומי קונספט המוקדשים לאמן ישראלי או לסוגה מוזיקלית.
הפרויקט עוסק בזמר עברי ולכן נקרא על שם המושג "עבודה עברית".
עבודה עברית: מחווה לחמישים שנות יצירה מקורית

ראשיתו של הפרויקט בשנת 1998 ביוזמתו של המוזיקאי מיכה שטרית, אז ביצעו 51 אמנים ישראלים גרסאות כיסוי לשירים שונים, וזאת כמחווה לחמישים שנות יצירה מקורית במוזיקה העברית. הפרויקט הושק ביום העצמאות במארז של ארבעה תקליטורים המכילים את 51 הביצועים המחודשים. פרויקט זה זכה להצלחה רבה ושירים רבים מתוכו הפכו ללהיטים גדולים, כדוגמת "עוד חוזר הניגון" בביצועו של ברי סחרוף, או "לעיתים" ("מה את מבינה") של להקת רעש בביצוע שלמה ארצי. עד היום נמכרו ממנו למעלה מ-200,000 עותקים.
עבודה עברית: מחווה לשישים שנות יצירה מקורית

בשנת 2008, לרגל יום העצמאות ה-60 למדינת ישראל, נתנה חברת התקשורת הסלולרית פרטנר תקשורת חסות לפרויקט השני של עבודה עברית. בפרויקט זה ביצעו, בדומה לפרויקט הראשון, שישים אמנים ישראלים גרסאות כיסוי לשירים. בשונה מהפרויקט הראשון, השירים המחודשים בשנת 2008 יצאו לאור כסינגלים להורדה בתשלום באמצעות האינטרנט ורק לאחר מכן כמארז תקליטורים למכירה בחנויות. בנוסף היו רוב המחדשים אמנים צעירים יחסית בהשוואה לפרויקט הקודם. את הפרויקט ערכו מוזיקלית קובי בן עטר ודרור נחום.
הפרויקט זכה להצלחה מסחרית גדולה והגיע תוך שלושה ימים בלבד למעמד אלבום זהב, לאחר שנמכרו מהמארז למעלה מ-20,000 עותקים. במסגרת הפרויקט ולטובת קידומו, נערכה ביוני 2008 הופעה בפארק הירקון בהשתתפות אמנים רבים שמשכה עשרות אלפי צופים, ובה בוצעו רבים משירי הפרויקט.
במסגרת מסע הפרסום שערכה חברת פרטנר תקשורת לפרויקט, נרשם תקדים מסוים בכך שהפרסומות ששודרו בטלוויזיה היו בכיכובו של אריק איינשטיין, שמיעט להופיע בפומבי בשנותיו האחרונות, לא כל שכן במסגרת מסחרית או שיווקית.
השיר הראשון באוסף, "אדם צובר זיכרונות" של אברהם טל, זכה במקום השני במצעד הפזמונים העברי השנתי של גלגלצ לשנת תשס"ח.
עבודה עברית: שרים עוזי חיטמן

בשנת 2010, במלאת חמש שנים למותו של הזמר והמלחין הישראלי עוזי חיטמן, הפיקו iMusic של נענע דיסק בשיתוף "עבודה עברית" פרויקט מחווה לזכרו. עבודה עברית: שרים עוזי חיטמן יצא בתור מארז תקליטורים כפול שכלל ביצועים חדשים לשיריו של חיטמן. בפרויקט השתתפו זמרים מהזרם הים תיכוני.
סַפָּרִי: משירת יהודי תימן

כל שירי האלבום הם שירה מסורתית של יהדות תימן ונלקחו מתוך ה"דיוואן" – ספר הפיוטים של יהדות זו. את השירים ביצעו טל בדני, גולן לוי, דדי ג'רפי, חיליק ג'רפי, תומר חתוכה וגדי סרי עצמו, שגם עדכן את העיבודים לשירים העתיקים בעצמו.
סַפָּרִי: משירת יהודי תימן > רשימת רצועות

| סַפָּרִי: משירת יהודי תימן> מס' | סַפָּרִי: משירת יהודי תימן> שם | סַפָּרִי: משירת יהודי תימן> מילים | סַפָּרִי: משירת יהודי תימן> משך | סַפָּרִי: משירת יהודי תימן>  | סַפָּרִי: משירת יהודי תימן>  | סַפָּרִי: משירת יהודי תימן>  | סַפָּרִי: משירת יהודי תימן>  | סַפָּרִי: משירת יהודי תימן>  | סַפָּרִי: משירת יהודי תימן>  |
| --- | --- | --- | --- | --- | --- | --- | --- | --- | --- |
| 1. | שמע האל  | רבי שלמה אבן סעיד | 4:00 |  |  |  |  |  |  |
| 2. | ספרי תמה  | סעדיה בן עמרם | 6:00 |  |  |  |  |  |  |
| 3. | קריה יפהפייה  | רבי זכריה אלצ'אהרי | 5:21 |  |  |  |  |  |  |
| 4. | אם ננעלו  | שלום שבזי | 4:26 |  |  |  |  |  |  |
| 5. | שיר הממונה  | שלום שבזי | 5:31 |  |  |  |  |  |  |
| 6. | אודה לאלי  | עממי | 4:43 |  |  |  |  |  |  |
| 7. | אהבת הדסה  | שלום שבזי | 4:53 |  |  |  |  |  |  |
| 8. | ישקף אלוהים  | יוסף בן ישראל | 2:27 |  |  |  |  |  |  |
| 9. | לפלח הרימון  | רבי יהודה הלוי | 4:35 |  |  |  |  |  |  |
| 10. | אשאל אלוהי  | יוסף בן ישראל | 4:49 |  |  |  |  |  |  |
| משך כולל: | משך כולל: | משך כולל: | 46:45 |  |  |  |  |  |  |
סַפָּרִי: משירת יהודי תימן > קרדיטים

עיבודים, הפקה מוזיקלית, הקלטות, עריכה ומיקס: גדי סרי
כלי הקשה, תופים, קלידים, בס ותכנותים: גדי סרי
מאסטרינג: יועד נבו
ייעוץ סאונד: יועד נבו ויובל סגל
נוסח אנגלי לשירי ה"דיוואן": אחינועם ניני
תרגום לאנגלית: אנתוני ברייס
מפיקים: ניצן זעירא וגדי סרי
רישומי פחם בצבע

בשנת 2010 יצאה ביוזמתו של המוזיקאי אייל תלמודי גרסה מחודשת לאלבום רישומי פחם של מאיר אריאל. האלבום המקורי, שעסק בהתמודדות עם העולם המודרני, יצא בשנת 1995 ולא זכה להצלחה רחבה. בגרסתו המחודשת נקרא האלבום "רישומי פחם בצבע" וביצעו בו את השירים אמנים צעירים שונים. לאלבום צורפו מאמרים מאת פרופסור ניסים קלדרון, פרופסור גבי ויימן ואסף תלמודי והוא הושק במופע מחווה למאיר אריאל תחת אותו השם.
רישומי פחם בצבע > רשימת השירים באלבום

מילות השירים נכתבו על ידי מאיר אריאל, המוזיקה לשירים הולחנה על ידי מאיר אריאל למעט "כוכב לכל שיבולת" - על פי "שדות שבעמק" של לוי בן אמיתי בלחן של אפרים בן-חיים; "הורה נופלת מהרגליים" - על פי "הורה משמרות" של חיים חנוך וטובה דפנה.
| מס' | שם | מבצע | משך |
| --- | --- | --- | --- |
| 1. | חיית הברזל  | ברי סחרוף | 5:37 |
| 2. | גרגר לכל תולעת  |   | 0:36 |
| 3. | שמעתי שאת נמצאת  | נועם ענבר ומאיה דוניץ | 4:42 |
| 4. | שיר המקצוע  | שאנן סטריט | 3:55 |
| 5. | טיפה לכל עלה  |   | 0:37 |
| 6. | הבנאדם אינו אלא  | עמיר לב | 4:11 |
| 7. | כוכב לכל שיבולת  |   | 1:32 |
| 8. | בס בבלון  | רונה קינן | 5:36 |
| 9. | הורה נופלת מהרגליים  |   | 0:47 |
| 10. | זנב הלטאה של שיר המקצוע  | לוס כפרוס | 3:37 |
| 11. | דמוקראסי  | שלומי שבן | 7:59 |
| 12. | גרעין מאוהב בטיפתו  |   | 0:44 |
| 13. | שיר התעסוקה  | נעם רותם | 5:14 |
| 14. | פה גדול  | בני בשן | 3:49 |
| משך כולל: | משך כולל: | משך כולל: | 48:56 |
רישומי פחם בצבע > קרדיטים

מיקסים באולפני "פלוטו"
מאסטרינג ועריכה דיגיטלית - טלי כ"ץ
הפקה בפועל - טלי פולק, מיכל איצקוביץ'
הפקה - ניצן זעירא
יהודה הלוי פינת אבן גבירול

בשנת 2012 יצא בהפקת חברת התקליטים הליקון האלבום "יהודה הלוי פינת אבן גבירול" שתיעד מופע שנערך בשנת 2004 ובו ביצעו אמני רוק ואחרים פיוטים או טקסטים מקוריים ברוח המופע. המופע והאלבום קיבלו את שמם משניים מהפייטנים היהודים הגדולים רבי יהודה הלוי ושלמה אבן גבירול המונצחים בשמות רחובות בתל אביב.
המופע עצמו היה חדשני בשילוב התרבותי שהציע בין רוק ומוזיקה פופולרית לטקסטים מסורתיים. בשנים הבאות הוציאו אמנים ישראלים רבים, כדוגמת אהוד בנאי וברי סחרוף, אלבומי פיוטים בהם הופיעו גם שירים מהערב המקורי.
יהודה הלוי פינת אבן גבירול > רשימת השירים באלבום

| דיסק 1> מס' | דיסק 1> שם | דיסק 1> מילים | דיסק 1> לחן | דיסק 1> מבצע | דיסק 1> משך | דיסק 1>  | דיסק 1>  | דיסק 1>  | דיסק 1>  |
| --- | --- | --- | --- | --- | --- | --- | --- | --- | --- |
| 1. | ילדי זמן גפן  | ישראל נג'ארה | מיכה שטרית | מיכה שטרית, ליאור אלמליח | 5:42 |  |  |  |  |
| 2. | אם ננעלו  | שלום שבזי | גדי סרי | דדי ג'רפי, חיליק ג'רפי, מתי סרי | 4:27 |  |  |  |  |
| 3. | נפשי  | עמנואל הרומי | אבי ליבוביץ | חוה אלברשטיין ושאנן סטריט | 3:45 |  |  |  |  |
| 4. | יגדל  | עממי מסורתי | עממי מסורתי | יסמין לוי | 3:48 |  |  |  |  |
| 5. | אלוהי  | קובי אוז | קובי אוז | קובי אוז | 4:01 |  |  |  |  |
| 6. | שער פתח דודי  | שלמה אבן גבירול | עממי | מיכה שטרית וליאור אלמליח | 4:01 |  |  |  |  |
| 7. | דרור יקרא  | דונש בן לברט | יונתן רזאל | יונתן רזאל | 5:35 |  |  |  |  |
| 8. | קרב יום  | עממי מסורתי | עממי מסורתי | אביתר בנאי והלב והמעיין | 4:06 |  |  |  |  |
| 9. | שפל רוח  | שלמה אבן גבירול | אילן דמרי | המדרגות | 3:48 |  |  |  |  |
| 10. | יעלה  | עממי מסורתי | עזרא אהרון | הלוים | 5:03 |  |  |  |  |
| 11. | מליצתי בדאגתי הדופה  | שלמה אבן גבירול | ברי סחרוף, רע מוכיח | ברי סחרוף ורע מוכיח | 4:38 |  |  |  |  |
| 12. | אנה אפנה  | ארז לב ארי | ארז לב ארי | ארז לב ארי | 3:48 |  |  |  |  |
| 13. | תפילת הדרך  | עממי מסורתי | שי צברי | שי צברי | 3:45 |  |  |  |  |
| 14. | אודה לאל  | עממי מסורתי | עממי מסורתי | אהוד בנאי | 6:14 |  |  |  |  |
| 15. | תפילה לשלום  | עממי מסורתי | מורין נהדר | מורין נהדר | 3:04 |  |  |  |  |
| משך כולל: | משך כולל: | משך כולל: | משך כולל: | משך כולל: | 65:45 |  |  |  |  |
| דיסק 2> מס' | דיסק 2> שם | דיסק 2> מילים | דיסק 2> לחן | דיסק 2> מבצע | דיסק 2> משך | דיסק 2>  | דיסק 2>  | דיסק 2>  | דיסק 2>  |
| --- | --- | --- | --- | --- | --- | --- | --- | --- | --- |
| 1. | אנא בכח  | עממי מסורתי | עובדיה חממה | עובדיה חממה | 5:24 |  |  |  |  |
| 2. | טוב ומיטיב  | עממי מסורתי | דוד ד'אור, פטריק סבג | דוד ד'אור ופטריק סבג | 4:21 |  |  |  |  |
| 3. | אור גנוז  | עממי מסורתי | אהובה עוזרי, משה דעבול | אהובה עוזרי ומוש בן ארי | 4:57 |  |  |  |  |
| 4. | לך אלי תשוקתי  | עממי מסורתי | מאיר בנאי | מאיר בנאי | 5:40 |  |  |  |  |
| 5. | ירעד ליבי  | ישראל נג'ארה | עממי מסורתי | אנסמבל היונה | 3:52 |  |  |  |  |
| 6. | אורייתא  | אביתר בנאי, ספר הזוהר | אביתר בנאי | אביתר בנאי | 5:36 |  |  |  |  |
| 7. | צו השעה  | גבריאל חסון | גבריאל חסון | גבריאל חסון | 3:24 |  |  |  |  |
| 8. | בן אהוב  | אודי דוידי | אודי דוידי | אודי דוידי | 4:04 |  |  |  |  |
| 9. | אתה קדוש  | עדי רן | עדי רן | עדי רן | 4:37 |  |  |  |  |
| 10. | אין לי בעולם  | עממי מסורתי | אהרן רזאל | אהרן רזאל | 4:44 |  |  |  |  |
| 11. | תפילה לעני  | תהילים, ק"ב, א'–ב' | גיל עקיביוב | גיל עקיביוב | 4:19 |  |  |  |  |
| 12. | אהובי  | יונתן בר גיורא | יונתן בר גיורא | מירי מסיקה | 5:40 |  |  |  |  |
| 13. | נשמת כל חי  | עממי מסורתי | יניב מטרי | דיוואן הלב | 5:52 |  |  |  |  |
| 14. | ימי חורפי  | ישראל נג'ארה | דוד מנחם יוסף | שחרית | 5:58 |  |  |  |  |
| 15. | בן אדמה  | רבי יהודה הלוי | שם טוב לוי | אנסמבל שם טוב לוי | 5:57 |  |  |  |  |
| משך כולל: | משך כולל: | משך כולל: | משך כולל: | משך כולל: | 74:25 |  |  |  |  |
לילה של כוכבים - שירי ילדים מאת שלום חנוך

בשנת 2012 יזם קובי בן עטר את הפקת האלבום לאחר שחש כי מאגר השירים לילדים לוקה בחסר.
הפרויקט כולל שירים שכתב והלחין שלום חנוך שלאו דווקא כוונו לכתחילה להיות שירי ילדים, בביצוע מחודש שכלל עיבודים רכים, נוגים ואיטיים יותר ביחס למקור. במהלך העבודה על האלבום נעשו מספר ניסיונות לשילובו של חנוך ביצירה על ידי כתיבת שיר חדש לפרויקט, אך ניסיון זה לא צלח.
עטיפת האלבום עוצבה ואוירה על ידי עדי רפופורט מ-plain studio כשלכל שיר באלבום עוצבה גרסה שונה של עטיפת האלבום. ביחס להיקפם של הפרויקטים הקודמים, האלבום כולל כמות שירים קטנה יחסית.
לילה של כוכבים - שירי ילדים מאת שלום חנוך > רשימת השירים באלבום

המוזיקה לשירים הולחנה על ידי שלום חנוך.
| מס' | שם | מילים | מבצע | משך |
| --- | --- | --- | --- | --- |
| 1. | מדוע הילד צחק בחלום  | לאה גולדברג | יהודה פוליקר | 4:05 |
| 2. | נוגה  | מאיר אריאל | נינט טייב | 3:52 |
| 3. | מכופף הבננות  | מאיר אריאל | מאיה בלזיצמן ויוני בלוך | 3:23 |
| 4. | האדון הרופא  | שלום חנוך | אמילי קרפל | 3:42 |
| 5. | לילה של כוכבים  | אריק איינשטיין | דני סנדרסון | 3:30 |
| 6. | אמא שלי  | אריק איינשטיין ושלום חנוך | ליבי | 3:14 |
| 7. | ברלה צא  | אריק איינשטיין | שרונה נסטוביץ | 3:27 |
| 8. | לישון לישון  | מאיר אריאל | בוגי בלאגן | 5:53 |
| 9. | רוח רוח  | מרים ילן שטקליס | ברי סחרוף ומארש דונדורמה | 3:24 |
| 10. | לילה  | שלום חנוך | מירי מסיקה | 4:19 |
| 11. | אבשלום  | שלום חנוך, אריק איינשטיין, בועז דוידזון, צבי שיסל, אורי זהר, יהונתן גפן | גידי גוב ורוני אלטר | 3:54 |
| 12. | מאיה  | שלום חנוך | יוני רכטר | 4:09 |
| 13. | בלדה בין כוכבים  | יענקלה רוטבליט | אורן לביא | 3:58 |
| משך כולל: | משך כולל: | משך כולל: | משך כולל: | 50:50 |
היספיקו החיים? משירי חנוך לוין

בשנת 2013 יצא אלבום בשם "היספיקו החיים?" ובו לחנים לשיריו של המחזאי והמשורר חנוך לוין לרגל 70 שנה להולדתו. בשונה מאלבומים קודמים בפרויקט, שירי האלבום הם יצירה חדשה של אנסמבל מוזיקאים שכלל את יוני רכטר, שלומי שבן, קרולינה, אלי מגן, איתמר רוטשילד, ערן ויץ, אייל תלמודי, איתמר דוארי, אסף רוט, גרשון לייזרסון, רוני עברין וגרשון וייספירר בהנחיית המנהל האמנותי והמפיק אסף תלמודי. האלבום כלל ספרון אודות יצירתו של לוין והוא הושק במופע מיוחד בכנס "לשון ראשון" בראשון לציון.